Kersdag-weer in noorde soos familie: warm, met donderstorms | Netwerk24
Deur Susan Cilliers 23 Desember 2020 18:16
Nika Verwey (15) en Oreo Woensdag langs die Mooirivier in Potchefstroom. 'n Warm Kersdag word hier, soos elders in die noorde van die land, verwag. Foto: Susan Cilliers
Suid-Afrikaners in die noordelike provinsies van Suid-Afrika se Kersdag sal baie soos familiebyeenkomste verloop: warm met 'n sterk moontlikheid van donderstorms soos wat die kuiery vorder.
Volgens Lulalo Maphugwi, 'n voorspeller by die Suid-Afrikaanse Weerdiens, sal temperature in Noordwes, Gauteng, Limpopo en Mpumalanga in die hoë 20's en lae 30's wees.
"Daar is 'n kans van sowat 30% op reënbuie en donderstorms deur die loop van die middag."
Die weerdiens voorspel 'n maksimum temperatuur van 29 °C in Pretoria met gedeeltelik bewolkte weer, terwyl Johannesburg 'n koelerige, bewolkte somersdag met 'n maksimumtemperatuur van 26 °C kan verwag.
In Noordwes sal dit 'n lekker warm dag wees, met 'n maksimum temperatuur van 32 °C in Potchefstroom, waar die wolke lafenis behoort te bied. In Vryburg sal die hitte egter versengend wees met 'n maksimum van 34 °C met geen wolkie in sig nie.
In Polokwane sal dit ook 'n warm dag (maksimum 32 °C) wees, met 'n moontlikheid van lafenis laatmiddag wanneer daar 'n 30%-kans op reën en donderstorms is, het Maphugwi gesê.